फरीदाबाद। इंटरनेशनल स्तर पर नए शूटर विदेशी शूटरों से लोहा ले सकें और उनकी आर्थिक मदद भी हो सके, इसके लिए ही बीते वर्ष फरीदाबाद-एनसीआर की 8 शूटिंग अकादमियों ने मिलकर मंथली शूटिंग लीग शुरू की थी। लेकिन नेशनल शूटिंग चैंपियनशिप और परीक्षाओं के चलते इसे रोक दिया गया था।
अब इस लीग को दोबारा शुरू किया जा रहा है। बनाए गए शेड्यूल के अनुसार मंथली लीग के मैच अब अप्रैल से शुरू हो रहे हैं। इस बार फरीदाबाद में ही इस मैच का आयोजन करना तय किया गया है। इसमें इस बार कुछ और शूटिंग अकादमियों को भी जोड़ा जा रहा है। अप्रैल के आखिरी सप्ताह में इस लीग मैच का आयोजन किया जाएगा।
इंटरनेशनल शूटर एवं कोच शांतनु ठाकुर ने बताया कि लीग के मैच से पहले पूरे महीने अकादमी अपने शूटरों के मैच कराती है। उन मैचों के प्वाइंट के हिसाब से ही टॉप-5 शूटर का चयन इस लीग के लिए कर लिया जाता है। हर महीने यह प्रक्रिया चलती है। जरूरी नहीं कि जिस शूटर ने इस महीने लीग के मैच में हिस्सा लिया। वह अगले महीने भी इस लीग का हिस्सा बन जाए। शूटरों को बेहतर करने के लिए ही यह प्रतिस्पर्धा रखी गई है। उन्होंने बताया कि इसका फायदा शूटरों को नेशनल और इंटरनेशनल स्तर पर मिल रहा है।
ये मिलती है आर्थिक मदद
विजेताअकादमी के शूटरों को कैश अवार्ड इस लीग के तहत दिया जाएगा। इसके लिए स्कोरिंग शीट भी तैयार की जा रही है। इस स्कोरिंग शीट से शूटरों को अपने खेल के उतार-चढ़ाव का भी पता चल सकेगा। जिन शूटरों से मेडल लाने की उम्मीद बंधेगी। उन्हें आयोजक स्वयं ही आगे बढ़ाने में मदद करेंगे। इंटरनेशनल स्तर तक का खर्च वह उठाएंगे। इसके अलावा लीग के मैच जीतने वाले शूटर को पूरे महीने के टारगेट और बुलेट के सैट उसी दौरान पुरस्कार के रूप में दिए जाते हैं। इससे उसे आर्थिक सपोर्ट मिलती है। इस सामान को खरीदने की जरूरत शूटर को नहीं पड़ती। उसका काफी पैसा बच जाता है। एक टारगेट की कीमत 20 रुपए है। जबकि बुलेट की एक डिब्बी 800 से 1000 रुपए की आती है। एक डिब्बी बुलेट 3 से 4 दिन चलती है।
यह हैं कैटेगरी : 10मीटर एयर पिस्टल और राइफल के आईएसएसएफ और एनआर कैटेगरी में ईवेंट आयोजित होंगे। सीनियर, यूथ, जूनियर इंडिविजुअल और टीम में यह लीग फाइट खेली जाएगी।
ये हैं 8 शूटिंग अकादमी : टेनएक्स दिल्ली, रतन कान्वेंट शूटिंग अकादमी बल्लभगढ़, रॉयल शूटिंग अकादमी पलवल और फरीदाबाद, मानव रचना चार्मवुड शूटिंग अकादमी दिल्ली बार्डर, एकलव्य शूटिंग अकादमी गुड़गांव, रिवांगला शूटिंग अकादमी गुड़गांव, टेनपोर्ट-9 शूटिंग अकादमी गुड़गांव अभी इस लीग में शामिल है। प्रतिस्पर्धा बढ़ाने को इस बार अकादमियों की संख्या में इजाफा किया जाएगा।
इस प्रकार है लीग का नियम
अभीतक लीग के चार मैच हो चुके हैं। इसमें एक बार गुड़गांव, एक बार फरीदाबाद और दो बार पलवल की अकादमी ने इसे अपने नाम किया है। इसके लिए एक रनिंग ट्रॉफी बनाई गई है। हर अकादमी से टॉप-5 शूटर इस लीग के मैच में हिस्सा लेते हैं। इस लीग में 12 मैच निर्धारित किए गए हैं। जो भी अकादमी सबसे अधिक बार ट्राॅफी पर कब्जा करेगी। वह लीग की विजेता बन जाएगी। और यह ट्रॉफी उसकी हो जाएगी। तब तक यह ट्रॉफी घूमती रहेगी।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva